​“Qarzingizni konversion karta ochib berish orqali uzaman” deya aldov va firibni kasb qilgan ayol qismati

Dinara Rahimova (ism-familiyalar o`zgartirilgan) kunlarning birida “Feysbuk” internet tarmog`ida Munisa ismli ayol tomonidan joylashtirilgan “Chet davlatdan keltirilgan turli xil kosmetika vositalari va ayollar kiyim-kechagini sotaman” degan e`longa ko`zi tushib qoladi. Fursatni boy bermasdan tezda e`lon sohibasi qoldirgan raqamni terib, u bilan bog`lanadi. O`zaro qisqa suhbatdan so`ng Dinara aytilgan manzilga etib keladi.
Ilk tanishuv
—  Assalomu alaykum, opa. Men biroz oldin telefonda gaplashgandim siz bilan, — deydi mehmon.
—   Ha, esladim, keling, tashqarida turmasdan ichkariga kiring, — deya uyga taklif qildi mezbon. 
Ular xonaga kirgach: — Opa, sotuvga qo`yilgan narsalaringizni ko`rsatsangiz, — tezda maqsadga ko`chadi Dinara.
“Hozir ozgina kutib turing” deganicha boshqa xonaga yo`l olgan mezbon qisqa muddat o`tib, qaytib chiqdi. Keyin bisotidagi mollarni — “gel dlya dusha”, “shampun”, “krem”, “qalam”, “kistachkalar”, “bijuteriyalar”, “lofer” va bir dona “N&M” markali oyoq kiyimni mehmonning oldiga tashlaydi.
—   Bu tovarlarni Xitoyga borganimda olib kelganman. Sifatiga gap yo`q, qarang qanday chiroyli, — deya maqtadi mezbon. — Bularni olsangiz, baraka topasiz. Menga hozir  pul juda zarur bo`lib qoldi, bo`lmasa sotmasdan o`zim ishlatardim.
Bu ta`rifu tavsiflarni eshitgan Dinara asosiy maqsadga o`tib, tovarlarni narxlariga qiziqdi. Ular o`zaro savdolashib, sotuvga qo`yilgan buyumlarni 200 AQSh dollariga kelishishdi.
—   Mayli, siz aytgan narxga roziman. Faqat bir iltimosim bor, — dedi Dinara. — Shu desangiz hozir yonimda pulim kamroq, agar yo`q demasangiz, narsalarni olib ketsam, kelishgan summani 3 kundan keyin berib ketaman.
Bu iltimosni eshitgan mezbon-sotuvchining hafsalasi pir bo`ldi. Ammo o`zining odamni gap bilan sehrlash qobiliyatidan ustamonlik bilan foydalangan Dinara imkoniyat qo`ldan ketishini o`ylab, yana tilga kirdi:
—   Siz rozi bo`lavering, men shu vaqtgacha hech kimni aldamaganman. Bir marta ishonch bildirib ko`ring, albatta uni oqlayman.
—   Mayli, roziman, faqat qo`l bilan berib, oyoq bilan olmay, —javob berdi suhbatdoshining so`zlariga ishongan sotuvchi.  Shundan keyin savdoni o`zi istagandek pishirgan Dinara xush kayfiyat bilan uyiga jo`nab ketadi. 
Yangi taklif
  Oradan 3 kun ham o`tadi. Lekin pullardan hali ham darak yo`q.  Sabri tugagan Munisa Dinaraga qo`ng`iroq qiladi.  Ammo u har gal tovar egasiga turli xil vajlar hamda bahonalar topadi. Oradan ma`lum vaqt o`tib, Dinara o`zining “Asaka” bankida kattagina lavozimda ishlashini aytib, Munisaga taklif kiritadi. 
—  Meni diqqat bilan tinglang, keyin xulosangizni bildirasiz. Men sizga va tanishlar topsangiz, ularga ham konversion karta ochib berishda ko`maklashaman. Faqat menga AQSh dollari sotib olinishi uchun pul to`lovi hamda konversion kartochkalarni ochish bilan bog`liq xarajatlarni bersangiz bo`ldi. Shundan keyin xizmat haqi sifatida olgan pullarim evaziga qarzingizdan qutulib olardim.
—   Tanishlarim rozi bo`lishsa, buning uchun qanday hujjatlar topshirish lozim?  — so`radi Munisa. Dinaradan faqat pul va pasport nusxalar talab qilinishini eshitgach, taklifni qabul qildi va navbatdagi uchrashuv vaqtini belgilab, xayrlashadilar. 
Bank oldidagi shumlik
Munisa Dinara bilan kelishilgan joyda, ya`ni DATB “Asaka bank”ning Toshkent shahridagi Shayxontohur, Yakkasaroy, Mirobod tumanlarida joylashgan 
filiallari oldida uchrashib, o`zi bilan olib kelgan jami 6.000 AQSh dollari va pasport nusxalarini unga uzatdi. Dinara talab qilingan hamma hujjatlar borligini bilgach, bankka yo`l oladi. Tashqarida kutib turgan sherigini ishontirish hamda xatti-harakatlarida shubha uyg`otmaslik maqsadida har bir bank filiali binosining ichida  10-15 daqiqa aylanib  so`ngra qaytib chiqadi.
—  Mana, ishlar hal bo`ldi. Kartalar tayyor bo`lgan zahoti xabar beraman, olib ketishlari mumkin, — dedi firibgar ayol tanishini xursand qilish uchun.
Ular xayrlashib, o`zlarining manzillari tomon yo`naladilar.  
Yangi nayrang va fosh bo`lgan jinoyat
2015 yil 29 sentyabr kuni firibgar Dinara Munisaga qo`ng`iroq qiladi. Hol-ahvol so`ragach, Munisa Dinaradan ishlar qanday ketayotganini so`raydi.
—  Ozgina muammo paydo bo`lib qoldi-da. Shuni zudlik bilan  hal qilishimiz kerak, — so`zladi Dinara. — Yangi ochtirilgan konversion kartalar blokka tushib qolibdi. 
—   Nega?  Hali bir marta ham ishlatilgani yo`q-ku, — dedi hayratini yashirolmay Munisa. — Endi nima qilish kerak?
—   Shunday holatlar ham bo`lib turadi-da, asabiylashmang, — tinchlantirdi uni Dinara. — Kartalarni blokdan chiqarish uchun bir-ikki so`m pul kerak. O`zingiz yaxshi bilasiz, hozirgi vaqtda mushuk ham tekinga oftobga chiqmaydi. Sarf-xarajatdan qochmaysiz-da.
—   Obbo, yana qancha pul so`raysiz?
—   800 AQSh dollari bering, masalani hal qilib beraman.
Ammo bu miqdordagi xorijiy valyutalarni olib ham Dinara masalani hal etmaydi, barcha pullarni o`z ehtiyoji uchun ishlatib yuboradi. Na   konversion kartadan, na qarzdan darak bo`lmaydi. Bu galdagi turli bahonalar bilan chap berishga urinishi esa uzoqqa bormadi. Firibgar ayolning qilmishiga qonun himoyachilari tomonidan chek qo`yildi. Endi u jinoyati uchun qonun oldida javob beradi.
Zoir KAMOLOV, 
Jinoyat ishlari bo`yicha Toshkent shahar 
Mirzo Ulug`bek tuman sudi sudyasi.
Zuhriddin RAHMONOV, jurnalist